google/wiki40b huggingface dataset:
Blonde on Blonde

רקע

הקלטת האלבום החלה בינואר 1966 והסתיימה במרץ אותה שנה. ב-25 בינואר באותה שנה הקליט דילן את השיר "(One of Us Must Know (Sooner or Later" באולפני ההקלטות של חברת קולומביה בניו יורק, בין ה-14 ל-17 בפברואר הוקלטו ארבעה שירים באולפן אחר של קולומביה הממוקם בנאשוויל, טנסי שם הוקלטו יתר שירי האלבום בין ה-8 ל-10 במרץ. האלבום הודפס ב-16 במאי אך התעכב והגיע לחנויות רק ביוני.

קבלה

מבקרי המוזיקה שבחו את האלבום; המבקר דייב מרש מהרולינג סטון הגדיר את האלבום אחד האלבומים הטובים של דילן ואחד הגדולים בהיסטוריה של הרוק'נ'רול. טים ריילי כתב עליו "הפשטה משתרעת של רוויזיוניזם בלוז אקסצנטרי, 'Blonde on Blonde' מאשר שדילן הוא נוכחות הרוק האמריקאי הגדולה ביותר מאז אלביס פרסלי."
"Blonde on Blonde" הצליח גם מבחינה מסחרית והשיב את דילן לראשות מצעדי הפזמונים וכבש את פסגת הבילבורד 200.

רשימת רצועות

את כל השירים באלבום כתב בוב דילן.
אברהם הרופא פורטלאונה

נעוריו

פורטלאונה (שער אריה) נולד בראש חודש ניסן שנת ה'ש"ב (1542) במנטובה שבאיטליה למשפחה מיוחסת ועשירה, שהיו בה ארבעה דורות של רופאים. בצעירותו למד תורה אצל אביו, כמקובל באותם הימים, ואצל מורים פרטיים, ביניהם: רב מאיר בן רב אפרים מפדובה ורב יהוסף בן רב יצחק זרקא המכונה בונאיוטו (Bonaiuto) . אחר כך למד רמב"ם, משנה ופירושים לנ"ך אצל רב יהוסף סיני. מספר שנים למד פוסקים וגמרא בישיבת בולוניה אצל רבי יעקב מפאנו . בשנת ה'שי"ד (1554) לאחר גזירת שריפת התלמוד חזר למנטובה. הוא למד שם בישיבה אצל רב יהודה פרובינצאלו ואצל רב אברהם פרובינצאלו, שהפך לרבו המובהק, והוסמך לרבנות.

פועלו

בשנים אלו החל ללמוד רפואה באוניברסיטת פאביה אצל הרב יהודה פרובינצאלו. לאחר שלוש שנות לימוד, בראש חודש ניסן שנת ה'שכ"ג (1563), בהיותו בן עשרים ואחת, קיבל הרב אברהם תואר דוקטור לרפואה. כעבור שלוש שנים בשנת ה'שכ"ו (1566) קיבל מחברי איגוד הרופאים של מנטובה (ה"קוליגיאום"), שמנה שלושים וחמישה איש, אישור לעסוק ברפואה במנטובה וסביבותיה, והחל למלא את מקומו של אביו הרופא, שחלה לעת זקנתו.
למרות האיסור של ראשי הכנסייה על היהודים לרפא נוצרים, התמנה בשנת ה'של"ג (1573) כרופא חצר גוליילמו (Guglielmo) לבית גונזגה, שליט מנטובה והסביבה. רב אברהם גם מונה לרופא הקהילה היהודית, וקיבל משכורת מהקהילה כדי לטפל בעניים בחינם, ובמקביל שימש גם כמוהל. בהמשך זכה להוקרה על הצטיינותו המיוחדת, ובשנת ה'שנ"א (1591) קיבל רישיון מהאפיפיור גרגוריוס ה-14 לרפא גם חולים נוצריים.
במהלך עבודתו כרופא, פרסם הרב אברהם כמה חיבורים בלטינית בענייני רפואה. אחד מהם De Auro Dialogi Tres (ונציה, 1584), שעוסק בשימוש בזהב לצורכי רפואה ולצרכים אחרים, חובר בהזמנת גוליילמו גונזגה, דוכס שלישי למנטובה וראשון למונפיראטו.
הרב אברהם המשיך כל ימיו לעסוק בתורה ובחוכמה; ספרייתו הייתה גדולה ועשירה, מהגדולות ביותר בקהילת מנטובה.

חייו בעת המחלה

בחודש תמוז שנת ה'שס"ה (1605) בהיותו בן 63 לקה בשיתוק בחצי גופו השמאלי, וכתשעה חודשים היה מוטל על מיטתו. בתקופת מחלתו הכתיב לחבריו את צוואתו, ובהתבוננו במצבו, הגיע למסקנה שמחלתו היא עונש על שמיעט לעסוק בתורה.
בראש חודש ניסן שנת ה'שס"ו (1606) התאושש ממחלתו, ולאחר חג הפסח החל לכתוב את ספרו "שלטי הגיבורים" כשהוא עדיין משותק חלקית. שנה וחצי עסק בכך ברציפות, ובחודש אלול שנת ה'שס"ז (1607) הוא סיים את כתיבת עיקרו של הספר, אם כי המשיך לעסוק בו עד להדפסתו חמש שנים מאוחר יותר.
לקראת סוף מלאכתו, בשנת ה'שע"א (1611), מתה עליו אשת נעוריו – שרה בת ר' משה ציוידאלי.

ידיעותיו בשאר החוכמות

הרב אברהם פורטלאונה היה איש אשכולות. מלבד ידיעותיו התורניות הרחבות הוא ידע שפות רבות, ורכש ידע רחב ברבים ממדעי הטבע. היה בקי בקיאות מופלגת בעשרות ספרים של חכמי ישראל, ובכל יצירות המופת המדעיות הקלאסיות בלטינית וביוונית. יש לציין במיוחד את ידיעותיו הרבות במוזיקה, בתורת המלחמה, בסגולות האבנים הטובות ובתורת הצומח. בספרו "שלטי הגיבורים" כתב הרב אברהם הערות מלאות ידע בנושאים רבים: היסטוריה, גאוגרפיה, כימיה, זואולוגיה, אדריכלות, רפואה, פיזיקה, רוקחות, תולדות הלשון והכתב ועוד.
מגדל אלהבל

מגדל אלהבל (ידוע גם בשם מגדל 13, או קובת אל ארוש) היה מגדל בעל ארבע קומות ששימש כקבר בעיר העתיק תדמור. המגדל, שהיה עשוי מאבן חול, היה חלק מסדרת מגדלי קבר ששכנו מחוץ לחומות העיר תדמור בעמק שנקרא "עמק הקברים". בקבר במגדל נמצאו ממצאים מוקדמים מההיסטוריה של תעשיית הטקסטיל, חוטי משי מסין, שתוארכו למאה הראשונה לספירה. המגדל, שהיה חלק מאתר המורשת העולמית של תדמור, נהרס על ידי ארגון המדינה האסלאמית באוגוסט 2015.

המבנה

המגדל היה חלק ממתחם של מגדלי קבורה בעלי מספר קומות בנקרופוליס של תדמור שנמצא כמה מאות מטר מחוץ לחומת העיר. הנקרופוליס נמצא באזור גבעות מדרום וממערב לעיר. המגדל נבנה בשנת 103 לספירה  והוא שכן בתחתיתו של גבעת אום אל-ביקיס במרחק של כ-500 מטר ממערבו של מגדל דומה (מגדל ימבליכוס)  שנבנה בשנת 83 לספירה. המגדל נבנה על ידי אציל תדמורי בשם מרקוס אולפיוס אלהבלוס (Marcus Ulpius Elahbelus ) ושלושת אחיו: מנאי (Manai), שקאיי (Shakaiei) ומאלקו (Malku). שלושתם היו בנין של ואהבלאט שהיה בנו של מנאי אלהבל. ההשערה היא שבונה המגדל קיבל אזרחות רומית בתקופת מלכותו של הקיסר הרומי מרקוס אולפיוס טראיאנוס שהיה קיסר רומא בין השנים 117-98 לספירה וזאת הסיבה ששמו כלל את השם מרקוס אוליפיוס כשמו של הקיסר. אלהבל היה ידוע גם מכתובת שנמצאה במקדש לאל נבו בתדמור.
המגדל היה מבנה מרובע בעל ארבע קומות, בנוי מלבני אבן חול גדולות. קומת הבסיס הייתה קצת גדולה יותר מהקומות העליונות. המעבר בין המרובע של הקומה הראשונה לבאות אחריה נעשה באמצעות שלוש מדרגות שנכנסו פנימה והקטינו את גודל השטח של הקומות שמעל. הכניסה לתוך המגדל נעשתה  בקומה הראשונה באמצעות דלת אחת בצידו הדרומי של המגדל. בקיר הדרומי נמצאה כתובת ומעליה נישה עם עיטור דמוי חלון. חלקו הפנימי של המבנה חולק לתאים שעוטרו בצידם הפנימי עם אומנות בעצוב קורינתי. התקרה עוטרה במשושים מצוירים. בשנת 1900 ביקרה במגדל גרטרוד בל ארכאולוגית בריטית. המגדל עבר שיפוץ בשנים לאחר ביקורה. בתוך המגדל נמצא גרם מדרגות שאפשר למבקרים לעלות לתא הקבר העליון וגם לגג. חלקו הפנימי של המגדל חולק לתאים קטנים נפרדים בקומות  דמויי קולומבריום ששימשו לאחסון סרקופגים של אנשי תדמור העשירים. כל תא נחתם בציור וגילוף דמותו של הנקבר בתא.
תדמור נכבשה על ידי ארגון המדינה האסלאמית במאי 2015.  חלק מהתגליפים שהיו במגדל שניתן היה להעבירם הוסרו מסיבות ביטחוניות עוד לפני הכיבוש. חלקים אחרים הוסרו והועברו בשנים שלפני כן ונמצאו במוזיאונים שונים. 
בחודש אוגוסט 2015 הרס ארגון המדינה האסלאמית את מקדש בעל שמין ואת מקדש בל. על פי הדיווחים הארגון פוצץ גם את מגדל אלהבל וכן את מגדל ימבליכוס.
נציב הדורות הבאים

נציב הדורות הבאים היה יועץ מיוחד לכנסת, שתפקידו על פי חוק לפקח שהחקיקה בישראל לא תפגע בדורות הבאים. תפקיד זה נוצר בשנת 2001 באמצעות תיקון לחוק הכנסת שיזם טומי לפיד. תפקידו, סמכויותיו והליך בחירתו של נציב הדורות הבאים לכנסת נקבעו בחוק הכנסת. בסוף 2006 הסתיימה כהונתו של נציב הדורות הבאים הראשון, התפקיד נותר לא מאויש, עובדי הנציבות הועברו לתפקידים אחרים בכנסת או פוטרו, ונציבות הדורות הבאים חדלה, למעשה, להתקיים. בדצמבר 2010 ביטלה הכנסת גם את הוראות חוק הכנסת שהסדירו את פעולותיו.

הליך מינוי

נציב הדורות הבאים לכנסת נבחר מתוך רשימת מועמדים מומלצים שמגישה ועדה ציבורית, על ידי יושב ראש הכנסת, והחלטתו מובאת לאישור ועדת הכנסת. הוועדה הציבורית מורכבת משישה חברים: 3 חברי כנסת (יושב ראש ועדת הכנסת, יושב ראש ועדת המדע והטכנולוגיה של הכנסת, ויושב ראש הוועדה לענייני ביקורת המדינה של הכנסת) ו-3 חברי סגל אקדמי המומחים באחד התחומים שנמצאים תחת אחריותו של הנציב. הנציב נבחר לכהונה בת 5 שנים. אין הגבלה בחוק למספר הכהונות שבהם אדם יכול לשמש כנציב הדורות הבאים לכנסת.

המשך דרכה של נציבות הדורות הבאים

בראשית כהונתה של הכנסת ה-17 החלו להתעורר סימני שאלה סביב המשך דרכה של הנציבות. עם היבחרה, הביעה יו"ר הכנסת, דליה איציק, את כוונתה לסגור את הנציבות, בשל עלותה הכלכלית. מאחר שהנציבות פועלת מכוח חוק, לא ניתן לבטלה, אלא בתיקון חקיקה.
ב-1 בנובמבר 2006 אישרה הכנסת בקריאה טרומית את הצעת החוק של חבר הכנסת אביגדור יצחקי הקוראת לביטול הנציבות. במהלך הדיון במליאה טען יו"ר הכנסת לשעבר, ראובן ריבלין, כי יש מקום לביצוע רפורמות בנציבות, אך לא לבטלה לחלוטין. הצעת החוק הועברה לדיון בוועדת הכנסת.
ב-31 בדצמבר 2006 הסתיימה כהונתו של נציב הדורות הבאים הראשון, השופט בדימוס שלמה שהם. התפקיד נותר לא מאויש, ונציבות הדורות הבאים חדלה, למעשה, לפעול. ארבע שנים מאוחר יותר, בוטל התפקיד גם דה יורה.
פריצי בורגר

ביוגרפיה

בורגר נולדה בווינה למשפחה יהודית.

1927

באליפות אוסטריה שנערכה בשנת 1927 זכתה בורגר במדליית ארד בהחלקה אמנותית על קרח, אחרי הרמה סאבו ומליטה ברונר.

אלופת אוסטריה

באליפות אוסטריה שנערכה בשנת 1928 זכתה בורגר במדליית זהב בהחלקה אמנותית על קרח, לפני מליטה ברונר וגרטה קוביצ'ק, הראשונה בקריירה שלה ובכך הייתה ליורשת של האלופה האולימפית הראשונה ואלופת אוסטריה (6 פעמים ברציפות), הרמה סאבו.

סגנית אלופה אולימפית

באולימפיאדת סנט מוריץ (1928) זכתה בורגר במדליית כסף בהחלקה אמנותית על קרח לנשים אחרי סוניה הני מנורווגיה ולפני ביאטריקס לורן מארצות הברית. חודש לאחר מכן, באליפות העולם שנערכה בלונדון, בריטניה במרץ אותה שנה היא זכתה במדליית ארד אחרי הני ומריבל וינסון מארצות הברית.

סגנית אלופת העולם

באליפות העולם שנערכה בבודפשט, הונגריה בשנת 1929 זכתה בורגר במדליית כסף בהחלקה אמנותית על קרח אחרי הני ולפני בת ארצה מליטה ברונר.

אלופת אירופה

באליפות אירופה שנערכה בווינה בשנת 1930 שבה הייתה לראשונה הפרדה בין נשים לגברים זכתה בורגר במדליית זהב בהחלקה אמנותית על קרח לנשים, לפני בת ארצה אילזה הורנונג וויוי-אן הולטן משוודיה. יריבתה הגדולה סוניה הני, לא השתתפה באליפות. בורגר מעולם לא ניצחה בתחרות בינלאומית את הני.

1931

באליפות אירופה שנערכה בסנט מוריץ, בשנת 1931 זכתה בורגר במדליית כסף בהחלקה אמנותית על קרח אחרי הני ולפני בת ארצה הילדה הולובסקי בת ה-13. חודש לאחר כן באליפות העולם שנערכה בברלין, גרמניה היא זכתה במדליית ארד, אחרי הני והולובסקי.

1932

באליפות אירופה שנערכה בפריז, צרפת בשנת 1932 זכתה בורגר במדליית כסף בהחלקה אמנותית על קרח, אחרי הני ולפני ויוי-אן הולטן. חודש לאחר מכן, באולימפיאדת לייק פלאסיד (1932) זכתה בורגר שוב במדליית כסף, אחרי הני ולפני מריבל וינסון. שלושה שבועות לאחר מכן, באליפות העולם שנערכה במונטריאול, קנדה היא זכתה במדליית כסף, אחרי הני ולפני קונסטנס סמואל מקנדה.

1933

באליפות אירופה שנערכה בלונדון בשנת 1933 זכתה בורגר במדליית ארד בהחלקה אמנותית על קרח אחרי הני וססיליה קולג' מבריטניה.

חייה האישיים

בשנת 1935 נסעה ללונדון ושם נישאה בורגר לשינקיצ'י נישיקאוואה, נכדו של קוקיצ'י מיקימוטו, טייקון תעשיית הפנינים וממציא הפנינה המתורבתת. היא חזרה לווינה עם בעלה וילדה את בנה הבכור בקיץ 1937, חודשים ספורים לפני האנשלוס, סיפוחה של אוסטריה לרייך השלישי. במהלך מלחמת העולם השנייה מרבית קרוביה נרצחו בשואה. בשנות ה-90 היא התגוררה בארצות הברית.
ג'ייקוב בראון

ביוגרפיה

בראון נולד בפנסילבניה וגדל כקויקר. בשנת 1790 סיים את לימודיו באוניברסיטת פנסילבניה. ב-1798 עקר לצפון מדינת ניו יורק, היה מחלוצי המתיישבים שם ופיתח את האזור להתיישבות נוספת. ב-1802 נישא לפמליה ויליאמס ונולדו להם תשעה ילדים. הוא נבחר לבית הנבחרים של המדינה ושימש גם כשופט במחוזו.
בשנת 1807 קיבל דרגת סרן במיליציה של ניו יורק - כוח צבאי בלתי סדיר. אפשר שמינויו זה הושג באמצעות השפעה פוליטית. הוא התקדם בדרגה וב-1812 כבר היה למייג'ור גנרל במיליציה. הוא התנגד למלחמת 1812, אך משפרצה נטל חלק בארגון ההגנה בחבל מגוריו, שהיווה אז אזור ספר של ארצות הברית. ב-29 במאי 1813 הביס כוח בפיקודו את הבריטים בקרב נמל סאקט השני. בעקבות זאת קודם בראון לדרגת בריגדיר גנרל בצבא הסדיר. ב-1814 היה למפקד הכוחות באזור ניאגרה. בהמשך הוביל את כוחותיו לשורה של ניצחונות, ביניהם כיבוש פורט אירי, קרב צ'יפאווה, קרב נתיב ליין (שבו נפצע פעמיים) והמצור על פורט אירי. ניצחונות אלו היקנו לו מעמד של גיבור לאומי, וב-1814 הוענקה לו מדליית הזהב של הקונגרס. ב-1815 היה לקצין הבכיר בצבא ארצות הברית. ב-1818 היה לחבר כבוד באגודת הסינסינטי (Society of the Cincinnati).
ב-1821 מינה נשיא ארצות הברית ג'יימס מונרו את בראון לתפקיד הגנרל המפקד של הצבא. אף על פי שסבל משבץ באותה שנה, מילא בראון את התפקיד כהלכה. הוא אירגן את מטה הצבא ושימש כיועץ לנשיא ולמזכירי המלחמה. כמו כן הקים שני בתי ספר צבאיים ללימודים גבוהים, שמהם צמחו ברבות הימים המכללות הצבאיות לפיקוד ומטה. בנוסף ייסד את שירות הגיוס הכללי (General Recruiting Service) לשם אספקת כוח אדם לצבא.
ב-24 בפברואר 1828 נפטר בראון בעודו מכהן בתפקידו. נערכה לו הלווייה מפוארת בוושינגטון והוא נקבר בבית הקברות של הקונגרס.
על שמו של בראון נקראו יישובים ומחוזות בשבע ממדינות ארצות הברית.
בנו הרביעי של בראון, נתן ויליאם בראון, לחם במלחמת האזרחים האמריקנית והגיע לדרגת בריגדיר גנרל.
סיפורו של אלוף

תקציר העלילה

בילי פלינט (ג'ון וויט) הוא אב יחידני המגדל את בנו טימותי ג'וזף (טי.ג'יי) (ריקי שרודר). הוא עובד כמאמן סוסים בחווה בפלורידה. עד לפני שבע שנים הוא היה אלוף אגרוף אך נטש את הספורט הזה בגלל התמכרותו לשתייה ולהימורים. אשתו, אנני (פיי דאנאווי), עזבה אותו והותירה לו משמורת על טי ג'יי. בילי מספר לבנו כי אמו מתה וזה מעריץ אותו ופונה אליו רק בשם "אלוף".
באחת הפעמים זוכה בילי בסכום גבוה וקונה לבנו סוסת מרוץ. הסוסה משתתפת במרוץ סוסים גדול בו נתקל טי. ג'יי באנני ובחברה דולי (ג'ואן בלונדל). אנני אינה מזהה אותו כבנה אך הילד מוצא חן בעיניה והיא נענית לבקשתו להמר על סוסתו.
הסוסה כושלת ונפצעת במירוץ, טי.ג'יי רץ לקראתה ואחריו בילי. אז מבינה אנני שטי.ג'יי. הוא בנה. אנני היא אישה אמידה, עוסקת באופנה ונשואה לרופא. באישורו של בילי היא מזמינה את טי.ג'יי. להתארח ביאכטה המפוארת שלהם.
בילי מסתבך בהימורים ונאלץ למסור את הסוסה. כאשר באים לקחת אותה הוא מתחיל בקטטה, נעצר ונידון למאסר. הוא שולח את טי.ג'יי. להתארח שוב בתקופה זו ביאכטה של אנני. בהזדמנות זו מגלה לו אנני כי היא אמו אך הוא מקבל זאת קשה ומסרב להאמין לה.
אנני שולחת את בעלה מייק (ארתור היל) לשכנע את בילי להעביר להם את טי.ג'יי לטובתו של הילד אך בילי מסרב בתוקף.
בילי מגיע למסקנה כי כדי שיוכל להמשיך ולהחזיק בילד ולתת לו עתיד טוב, עליו להרוויח סכום כסף גדול וזאת יוכל לעשות רק בזירת האגרוף.
המאמן ג'קי (ג'ק וורדן) מנסה לשכנע את בילי כי סיכוייו קלושים בגלל גילו הגבוה ושבע שנות היעדרות מהזירה אך לבסוף נכנע להפצרותיו.
בילי ניגש לתחרות בחששות כבדים אך לא מוותר גם לאחר מספר סיבובים בהם הוא נפצע, נופל ומצליח לקום. המאמן מתחנן לפניו להפסיק את התחרות אך בילי לא מוותר. לבסוף הוא מנצח בנוק אאוט לקול צהלת הקהל ובתוכו אנני וטי.ג'יי.
בילי מובל לחדר מנוחה, מושכב על מיטה ולאחר זמן קצר הוא מת כשטי.ג'יי. מתייפח ליד גופתו וצועק:"אלוף", "אלוף" ולבסוף נופל בזרועותיה של אמו אנני.
לשד

לְשַׁד הוא נוזל המובל בתאי עצה (טרכאידים או חוליות טרכאה) או שיפה של צמח. אין לבלבל בין לשד ללטקס, שרף או הנוזלים שבחלולית.

סוגי לשד

לשד עצה מכיל בעיקר מים בהם מומסים הורמונים, מינרלים וחומרים מזינים נוספים. הנוזל בעצה מובל מהשורש אל העלים. בעבר הייתה מחלוקת מהו מנגנון ההובלה; רוב החוקרים מסכימים כי תאוריית הקוהזיה-מתח מסבירה בצורה הטובה ביותר את ההובלה, יחד עם דיות.
לשד השיפה מכיל בעיקר מים בהם מומסים סוכרים (פחמימות), הורמונים ומינרלים. הוא זורם ממקום ייצור או אחסון הפחמימות אל המקום בו נעשה בהן שימוש. מנגנון הזרימה מוסבר על ידי היפותיזת הזרימה בלחץ.

שימושים בידי האדם

סירופ מייפל מיוצר מלשד השיפה של אדר הסוכר.
ברוסיה, לטביה, אסטוניה ופינלנד נאסף לשד עץ השדר, לייצור משקה שדר טרי או מותסס המכיל קסיליטול.
Anxiety

רקע וכתיבה

השיר נכתב על ידי ג'ולייה מייקלס, סלינה גומז, סקוט האריס ואיאן קירקפטריק והופק על ידי קירקפטריק גם כן. השיר הוא שיר בסגנון הפופ, אשר משלב גם את הסינגל השני מתוך מיני-האלבום, "What a Time".
האודיו של השיר הועלה לערוץ היוטיוב של מייקלס והצליח לצבור 46 מיליון צפיות.
עידן כרמלי

ביוגרפיה

עידן כרמלי החל להעלות סרטוני מערכונים לערוץ היוטיוב שלו, בנובמבר 2010. הוא החל להתפרסם בעיקר בשנת 2016, בזכות סרטוני המתיחות הטלפוניות שלו. בסרטונים אלו, הוא מתחזה לאישה בשם "סיגל ברנר" ומותח בעיקר מוקדים טלפונים של מקומות עבודה.
ביולי 2017, הגיע כרמלי ל-100,000 מנויים לערוץ היוטיוב שלו. באוקטובר אותה שנה השתתף בטקס חלוקת כפתורי הכסף של יוטיוב, בו השתתפו עוד יוטיוברים מוכרים, כגון בן קיסר. במרץ 2018 הגיע ל-200,000 מנויים. ביולי 2019 הגיע כרמלי ל-300,000 מנויים.

ביקורת

במאי 2019 עורר כרמלי סערה, לאחר שהעלה לערוץ סרטון שתיעד תחרות מז'אנר "האחרון ש..." שבו המטרה הייתה לשבת תחת השמש ולהימנע משתיית מים במשך שעות ארוכות, ולאחר מכן ביקש מהמשתתפים להיכנס לרכב סגור בלי מזגן, כשהמעלות בחוץ עומדת על 42 מעלות צלזיוס. הפרס לאחרון שישתה מים היה 1,000 ש"ח. בעקבות הסערה הוריד כרמלי את הסרטון מהערוץ שלו.

קריירת משחק

בשנת 2015 השתתף בסרט "פלאפל אטומי". באותה שנה השתתף לזמן קצר בהנחיית טקס פרסי אופיר לשנת 2015.
בשנים שלאחר מכן העלה סרטים קצרים לערוץ היוטיוב שלו, בהם הוא משחק בתפקיד הראשי. הסרט הקצר המצליח ביותר שלו הוא "בגידת נעורים", שעלה לערוץ היוטיוב שלו ב-16 בדצמבר 2017, וזכה ליותר ממיליון צפיות.
וולבי ביצות

מאפיינים

וולבי זה חי במזרח אוסטרליה מהחלק הצפוני ביותר של קווינסלנד עד לדרום של ויקטוריה ומזרחה עד דרום-מערב אוסטרליה הדרומית. הוא מצוי ביערות וחורשות או בכרי עשב ושרכים גבוהים. כשמו הוא מצוי גם בביצות אוסטרליה.
אורכו מגיע ל-76 ס"מ בזכרים ו-70 ס"מ בנקבות, אורך הזנב דומה לאורך הגוף ומשקלו מגיע ל-17 ק"ג בזכרים ו-13 ק"ג בנקבות. הוא בעל פרווה אפורה-כסופה. הבטן חומה-ערמונית וגם העור שסביב האוזניים. הזנב והרגליים ארוכים ושחורים והעיניים גם שחורות.
הוולבי הוא פעיל לילה החי לבדו אך נראה בקבוצות כאשר ישנו הרבה מזון. הוא אוכל בעיקר עלים, עשבים ושיחים, לרבות צמחייה רעילה כמו ראש ולנטנה (Lantana). לעיתים הוא יאכל גם פטריות ואצות ובמקרה אחד נצפה אוכל נבלה.
וולבי הביצות איננו מצוי בסכנה היות שהציידים המקומיים לא אוהבים את טעמו עקב הריח המצחין שמפריש בשרו לאחר הבישול, אך הוא נטרף בידי שועלים, כלבי דינגו ועיט מחודד זנב.
שגריר של רצון טוב

שגריר של רצון טוב הוא תפקיד המוענק בדרך כלל לאדם מפורסם שיפעל למען רעיונות ומטרות הארגון ויפיץ אותם בין ארצות ואוכלוסיות שונות. המונח קיים שנים רבות מהתפחותה של הדיפלומטיה.
ארצות וארגונים רבים, בהם סוכנויות האו"ם יוניצ"ף, אונסק"ו ועוד, משתמשים בשגרירים של רצון טוב להפצת מטרותיהם.
מדינאים וידוענים רבים משמשים כשגרירים של רצון טוב. ביניהם נשיא ארצות הברית לשעבר, ביל קלינטון, הכדורסלן טל ברודי, הזמרת שאקירה, זמרת האופרה ברברה הנדריקס, הכדורגלן ליאו מסי, השחקנית אמה ווטסון והשחקנית מילי בובי בראון.
חסוס ואייחו

קריירת מועדונים

ואייחו נולד בסרגוסה שבספרד. בשנת 2007 הצטרף למחלקת הנוער של המועדון המקומי ריאל סרגוסה. ב-23 באוגוסט 2014 ערך את הופעת הבכורה שלו במועדון, כששיחק 90 דקות בתיקו 0-0 נגד רקראטיבו ולבה במסגרת המחזור הראשון בליגה הספרדית השנייה. ב-5 באפריל 2015 הבקיע את שער הבכורה שלו במועדון, שער בדקה ה-54 בתיקו 1-1 נגד טנריפה במסגרת המחזור ה-32 בליגה. באותו משחק מונה גם לקפטן הקבוצה, תפקיד בו נשאר עד לסוף העונה. הוא שיחק במועדון במשך עונה אחת, בה ערך 30 הופעות ליגה והבקיע שער אחד.
ב-31 ביולי 2015 חתם ואייחו על חוזה ל-6 שנים בריאל מדריד מליגת העל הספרדית, תמורת סכום משוער של 6 מיליון אירו. עם החתימה בריאל מדריד, הושאל ואייחו באופן מיידי לריאל סרגוסה. הוא ערך 20 הופעות ליגה בעונת 2015/2016 בליגה הספרדית השנייה.
בתום עונת השאלה אחת לסרגוסה, הושאל ואייחו לעונה אחת לאיינטרכט פרנקפורט מהבונדסליגה.
בתום עונת ההשאלה לאיינטרכט פרנקפורט שבה ערך במסגרת הליגה 25 הופעות וכבש שער אחד ואף הציג יכולת גבוהה חזר ואייחו לריאל מדריד.
ב-5 בנובמבר 2017 ערך ואייחו את הופעת הבכורה שלו בליגה בניצחון 3-0 על לאס פאלמס.
ב-27 ביולי 2019 הושאל ואייחו לוולברהמפטון וונדררס מהפרמייר ליג לעונה אחת.
זולטאן סקלי

חייו

זולטאן סקלי נולד בקוץ', אז בקיסרות האוסטרו-הונגרית. הוא למד באקדמיה למוזיקה ע"ש פרנץ ליסט בבודפשט, כינור אצל ינה הובאי והלחנה אצל זולטאן קודאי. בכתיבתו המוזיקלית התמקד בעיקר במוזיקה קאמרית. סקלי היה ידידו של בלה בארטוק. הקונצ'רטו השני של בארטוק לכינור ותזמורת נכתב לבקשתו, והוא היה מושא הקדשתו ומי שניגן אותו בביצוע הבכורה במרץ 1939, בניצוח וילם מנגלברג. ההופעה שודרה בשידור חי ורדיו הילוורסום ההולנדי הקליט אותה על תקליט 78, אמצעי ההקלטה המקובל ביותר בימים ההם. 
בשנת 1937 הצטרף זולטאן סקלי לרביעיית המיתרים ההונגרית, שמייסדה, שאנדור וג, ויתר למענו על כס הכנר הראשון. בתקופת מלחמת העולם השנייה מצאה עצמה הרביעייה תקועה בהולנד, שם נשארה עד לסיום המלחמה וניצלה את הזמן ללימוד מקיף של 
רביעיות המיתרים של בטהובן. בתקופת שהותו בהולנד, בשנים 1942-1940 היה הכנר הראשון של תזמורת הקונצרטחבאו  עם מנצחה וילם מנגלברג. ב-1950 עבר סקלי עם רביעיית המיתרים שלו לארצות הברית, שם המשיך לנגן עמה עד להתפרקותה בשנת 1972. בשנת 1981 ניתן לו התואר פרופסור של כבוד באקדמיה ע"ש פרנץ ליסט, לציון יובל המאה של בארטוק.
סקלי עיבד את יצירתו של בארטוק, "מחולות רומניים", לכינור ופסנתר.
זולטאן סקלי מת בבאנף, אלברטה, קנדה.
קסווייר קרטר

קסווייר קרטר (נולד ב-8 בדצמבר 1985 בפלורידה ארצות הברית) הוא אתלט אמריקאי המתחרה בריצת 200 מטר.
ב-11 ביולי 2006 קבע קרטר את התוצאה השנייה בכל הזמנים לאותה עת, בגראנד פרי בלוזאן, שווייץ 19.63 שניות אחרי מייקל ג'ונסון 19.32 שניות מאטלנטה 1996.
יחסי בורקינה פאסו–לוב

היסטוריה

באוקטובר 1982, חודש לפני שהופל השליט הצבאי של בורקינה פאסו, קולנל סייר זרבו, השליט ערך ביקור מדיני בטריפולי.
היחסים בין דיקטטור לוב, מועמר קדאפי, לבין ראש הממשלה של בורקינה פאסו, תומא סנקרה היו תחילה טובים לאחר שסנקרה עלה לשלטון ב-1983. לפני שהפך סנקרה לראש ממשלה, הזמין את קדאפי לביקור באוגאדוגו. קדאפי וסנקרה שוחחו ונפגשו עם קצין העיר ולא עם נשיא אודראוגו, שגרם לוויכוח משמעותי בן סנקרה לממונה עליו. זו הייתה הסיבה העיקרית מדוע סנקרה ישב בכלא זמן קצר לאחר מכן.
ב-6 באוגוסט 1983, יומיים לאחר העלייה לשלטון של תומא סנקרה, שלח קדאפי מטוס עם ציוד סייוע לממשלה החדשה. סנקרה ביקש מהלוביאנים להפסיק לשלוח אותו עקב חוסר נעימות. בדצמבר באותה שנה, ערך קאדפי ביקור נוסף בוואגאדוגו, שמלווה ב-450 שומרי ראש.
באותה תקופה, היחסים בין בורקינה פאסו ללוב היו חזקים. סנקרה ניסה להשפיע על ה"מהפכה הדמקורטית והפופולרית" כמו שהוא כינה, מכיוון ששוי הסחר הבין לאומי של שתי המדינות היה נמוך עד עצם היום הזה. באוקטובר 1985, ביקר סנקרה את קאדפי בטריפולי.
למרות הקשרים הטובים בין שתי המדינות, היחסים בין סנקרה לקאדפי החלו להדרדר. ב-15 באוקטובר, עמיתו לשעבר של סנקרה הפעיל הפיכה צבאית שבה הוא הרג את סנקרה והפך בעצמו לנשיא. על פי כמה דיווחים, ההפיכה הייתה מתוכננת על ידי צ'ארלס טיילור הליברזלי, שהיה אז בעל ברית קרוב של אחד משוטרי קדאפי.
ממשלת לוב עשתה מאמץ על מנת ליצור מחדש שיתוף פעולה בעזרת כמה ביקורים ממלכתיים. ב-1988, היחסים היו אף טובים יותר מאשר בימי השיא של סנקרה. על עף מעמדה של לוב כמדינה ענייה, הצליחה לוב ליצור ברית עם הממשלה החדשה. כוחותיה של בורקינה פאסו היו מוערבים במלחמת האזרחים הליבראית הראשונה ובמלחמת האזרחים בסיירה לאון.
היחסים ביו שתי המדינות הפכו למורכבים הרבה יותר במאה ה-21 עם פריצת מלחמת האזרחים בלוב.
אברי גביש

אברהם אברי גביש (16 ביוני 1927 - 24 בפברואר 2007), היה מאמן שחייה בכיר ישראלי, חבר מרכז הפועל. בשנת 1976 שימש מאמן נבחרת ישראל לתחרות שמונה האומות ומספר פעמים שימש גם כמנהל המשלחת לתחרות זו.
בשנת 1995 זכה גביש בעיטור "לאיש כפועלו".

ביוגרפיה

גביש נולד בבודפשט שבהונגריה בנם של לילי ויצחק. גביש התגורר בקיבוץ בית קמה עם רעייתו הגר ושני בניו, דן וניר. הוא עבד כמנהל החשבונות של הקיבוץ. בנו בכורו דן, שרת בסיירת שקד ונהרג בשעת מילוי תפקידו במתקן אימונים בכרם מהר"ל ב-17 בפברואר 1969.
גביש אימן את קבוצת השחייה של הפועל בית קמה ובהמשך את קבוצת הפועל בני שמעון. בין השחיינים הבולטים שאימן גביש, נמנים אלופי ושיאני ישראל בשחייה: אלון אקר, יואב ברוק, רותם גרטל, זוהר וייס, ישי ורדי, יעל נתנאל, ברק עטר ורותם פורת.
גביש הוציא לאור ספר "סיפור משפחתי".
קימל אשכולות אדריכלים

קימל אשכולות הוא משרד אדריכלים ישראלי האחראי לתכנון פרויקטים ציבוריים ופרטיים רבים בישראל.
משרד האדריכלים קימל אשכולות נוסד בתל אביב בשנת 1986 על ידי איתן קימל ומיכל קימל-אשכולות. בשנים הראשונות להקמתו המשרד השתתף בתכנון שיקומה והתחדשותה של שכונת נווה צדק ההיסטורית בתל אביב. במהלך השנים קימל אשכולות זכו במספר תחרויות אדריכלים לאומיות לתכנון מבני ציבור מרכזיים בישראל, ביניהן: הרחבת קריית הממשלה בירושלים, מרכז דוידסון בירושלים, מוזיאון הטבע ע"ש שטיינהרדט באוניברסיטת תל אביב, והיכל הזיכרון הלאומי העתידי לחללי מערכות ישראל בהר הרצל.
ב-2011 קימל אשכולות זכו בפרס רכטר לאדריכלות על תכנון בית הלוחם בבאר שבע כ"דוגמה חשובה לתכנון אדריכלי של סביבה נגישה לבעלי מוגבלויות מסוגים שונים". שופטי הפרס העירו על המבנה כי הוא "מציג מצויינות אדריכלית החל מהכלל ועד הפרט ומהווה דוגמה חשובה לתכנון אדריכלי של סביבה נגישה לבעלי מוגבלויות מסוגים שונים". מנגד ספג התכנון ביקורת על שהבניין מנוכר לסביבתו המדברית, ידרוש מיזוג אוויר לאורך כל ימות השנה ובולט בו חסרונם של חללי חוץ מוגנים. בית הלוחם זכה בפרס עמותת "אות העיצוב" (המשותפת למספר ארגוני אדריכלים) לשנת 2011. הפרויקט גם זכה בתואר "פרויקט השנה" בתחרות של כתב-העת "אדריכלות ישראלית" והאיחוד האירופי. בשנת 2012 פורסם כי משרד קימל אשכולות, יחד עם האדריכלים ניצן קלוש ולירן צ'צ'יק, זכו בתחרות לתכנון בניין חדש לעיריית נתניה. 
קימל אשכולות זכו בפרס רוקח לאדריכלות בשנת 1993 על תכנון ארבעה בנייני מגורים בשכונת נווה צדק.
דגימה מוטה

דגימה מוטה הוא כשל לוגי מסוג שגיאות תצפית, השייך לקבוצת כשלי היקש בו מתייחסים לדגימה המשמשת בתצפית כאילו היא מייצגת, בעוד שהמצב בפועל שונה. המונח משמש במשמעות קרובה אך גם שונה בתחום הסטטיסטיקה (ראו הטיה (סטטיסטיקה)). 
"דגימה מוטה" שכיחה במשאלי אוכלוסין שונים ובמיוחד במשאלים מקוונים או משאלים בהם המשתתפים יוזמים את ההצבעה (לדוגמה, הצבעה ב-SMS). ההטייה כאן כפולה: היא מגבירה את משקלם באוכלוסייה של אלו שביקרו באתר או צפו בתוכנית הטלוויזיה; ומתוכם, היא מגבירה את משקלם באוכלוסייה של הפעילים והיוזמים ביחס לאלו שאינם.

כשל זרקור

מקרה מיוחד של דגימה מוטה הוא "כשל זרקור", שבו מניחים שדברים הנכונים לגבי חברי קבוצה מסוימת הזוכים לתשומת לב רבה, נכונים לגבי הקבוצה כולה.